La Conselleria d'Infraestructures millora el paviment de l'enllaç entre la CV-25 i la CV-35 a l'entrada de Llíria
12 de setembre de 2024

La Conselleria d'Infraestructures ha finalitzat les obres de millora de la qualitat acústica en l'enllaç de l'autovia CV-35 València-Llíria amb la CV-25 (Ctra. de Marines), al costat del col·legi El Prat de la localitat edetana, dins de l'estratègia de reforç de la seguretat viària de les carreteres de la Comunitat Valenciana.

Segons ha explicat l'edil de Mobilitat Sostenible de Llíria, Paco García, “este enllaç, entre la CV-35 i la CV-25, és un dels punts més transitats i on major nombre de desplaçaments es fan per ser un nuc de connexió, tant en l'entrada de la capital del Camp de Túria com en l'accés a poblacions veïnes com Marines, Olocau i Gátova”.

Des de la Regidoria de Mobilitat Sostenible també s'ha sol·licitat a la Conselleria que “s'il·lumine este nuc viari, ja que l'enllumenat de l'autovia de la CV-35 arriba fins a uns metres abans, on es va construir la nova passarel·la ciclovial entre Llíria i les urbanitzacions, i representa una demanda dels milers de persones usuàries de la via que fan ús d'ella en horari nocturn”.

Igualment, el ple de l'Ajuntament de Llíria ha reclamat la insonorització de la CV-35 a l'altura de les urbanitzacions de Puig-i-lis i El Regalon, igual que s'ha fet en altres trams de la mateixa autovia en el seu traçat cap a València. 

Minimització soroll i millora seguretat viària

Esta actuació en l'enllaç d'entrada a Llíria per part de l'empresa concessionària de la CV-35, ha suposat una inversió de 92.000 euros, i han emprat un material asfàltic amb característiques fonoreductores, apropiades en espais pròxims a edificis d'ús docent o sanitari, com és el cas del col·legi o el Centre Cívic El Prat.

Els treballs realitzats han consistit en la repavimentació de 14.100 metres quadrats de vials entre les glorietes dels dos marges de la CV-35, així com els ramals d'incorporació i eixida a l'autovia, amb la finalitat de minimitzar el soroll i millorar la seguretat viària.